Veiksmų programų, kurias 2015 m. bendrai finansavo Europos pagalbos labiausiai skurstantiems asmenims fondas, metinių įgyvendinimo ataskaitų santrauka

I. Įvadas

Europos pagalbos labiausiai skurstantiems asmenims fondas (EPLSAF) buvo įsteigtas pagal Reglamentą (ES) Nr. 223/2014. Jo tikslas – padėti sumažinti itin sunkių formų skurdą Europos Sąjungoje, pavyzdžiui, benamystę, vaikų skurdą ir maisto stygių. Pagal šio reglamento nuostatas EPLSAF gali remti nepalankiausiomis sąlygomis gyvenančias visuomenės grupes, teikiant joms maisto ir tokių pagrindinių vartojimo prekių kaip drabužiai, avalynė ir tualeto reikmenys arba įgyvendinant socialinės įtraukties veiksmus. Taigi fondo pridėtinė vertė yra tokia: jis užtikrina paramą žmonių grupei, kuri veikiausiai negali tiesiogiai pasinaudoti kitomis ES finansavimo priemonėmis, pvz., Europos struktūriniais ir investicijų fondais (ESI fondais).

Turimų EPLSAF lėšų suma siekia 3 813 mln. EUR galiojančiomis kainomis. Visos valstybės narės įgyvendindamos veiksmų programas nacionaliniu lygmeniu naudoja fondo lėšas. Programavimo etape valstybės narės gali nuspręsti rengti pagalbos maistu ir (arba) pagrindinės materialinės pagalbos veiksmų programą (VP I) ir (arba) labiausiai skurstančių asmenų socialinės įtraukties veiksmų programą (VP II). Joms taip pat suteikta laisvė nustatyti tikslines grupes, konkrečias teikiamos paramos rūšis ir savo programų geografinę aprėptį.

Labiausiai skurstančių asmenų socialinė įtrauktis svarbi įgyvendinant ne tik VP II, bet ir VP I. Teikiant materialinę pagalbą turi būti taikomos paramos priemonės, kuriomis būtų skatinama galutinių paramos gavėjų socialinė įtrauktis (pvz., nukreipiant juos į atitinkamas tarnybas, teikiant subalansuotos mitybos rekomendacijas ir konsultuojant biudžeto valdymo klausimais). Taigi įgyvendinant VP I tenkinami pagrindiniai nepalankiausiomis sąlygomis gyvenančių asmenų materialiniai poreikiai ir padedama jiems priartėti prie reintegracijos į visuomenę.

Įgyvendindamos EPLSAF programas, valstybės narės bendradarbiauja su organizacijomis partnerėmis. Šios organizacijos – viešosios įstaigos arba ne pelno organizacijos – teikia materialinę pagalbą (VP I) arba nustato ir vykdo socialinės įtraukties veiklą (VP II), kaip nurodyta programose. Taigi fondo lėšomis taip pat remiamas organizacijų partnerių socialinės politikos vykdymo gebėjimų stiprinimas.

Pagal fondo stebėsenos tvarką nurodyta, kad valstybės narės kasmet iki ateinančių kalendorinių metų birželio 30 d. turi nusiųsti Komisijai savo programų įgyvendinimo ataskaitą. Komisija vertina įgyvendinimo ataskaitas ir prireikus paprašo atitinkamų valstybių narių atlikti pakeitimus. Komisija taip pat privalo pateikti Europos Parlamentui ir Tarybai valstybių narių ataskaitų santrauką.

Reglamente taip pat numatyta, kad Komisija bent kartą per metus konsultuotų organizacijas, ES lygmeniu atstovaujančias organizacijoms partnerėms dėl fondo paramos įgyvendinimo, ir teiktų ataskaitą Europos Parlamentui ir Tarybai.

Ši santrauka pagrįsta Komisijos patvirtintose 2015 m. įgyvendinimo ataskaitose pateikta informacija. Jungtinė Karalystė nepateikė įgyvendinimo ataskaitos, nes 2015 m. nevykdė jokios veiklos. Remiantis ataskaitų struktūra, santraukoje bendrai apžvelgiami su EPLSAF susiję pokyčiai ES lygmeniu ir pristatoma valstybių narių pateikta informacija. Santraukoje taip pat apžvelgiamos 2015 m. surengtos konsultacijos su ES organizacijų partnerių atstovais dėl EPLSAF įgyvendinimo. Nurodytos bendrų rodiklių vertės pateikiamos priede.

Siekiant atsižvelgti į laikotarpį nuo įgyvendinimo iki ataskaitos pateikimo, ataskaitoje taip pat pateikiama informacija apie pokyčius po 2015 m., jei tokios informacijos turima.

II. Bendrieji pokyčiai

EPLSAF išteklių planavimas buvo baigtas 2015 m. – tris likusias programas (Vokietijos, Švedijos, Jungtinės Karalystės) Komisija patvirtino 2015 m. pradžioje. Dvi valstybės narės taip pat pateikė pirmuosius pakeitimų prašymus. Rumunija pasiūlė pakeisti jai skirtą programą, kad būtų lengviau nustatyti galutinius paramos gavėjus. Čekija pasiūlė išplėsti jai skirtos programos taikymo sritį, kad būtų galima remti nepalankioje padėtyje esančių mokinių nemokamą maitinimą. Kiti keturi pakeitimų prašymai buvo pateikti 2016 m.

Per metus buvo padaryta pažanga tobulinant EPLSAF antrinės teisės aktų sistemą. Iki 2015 m. pabaigos Komisija priėmė ir paskelbė tris deleguotuosius ir penkis įgyvendinimo aktus (įgyvendinta 80 proc. numatytų veiksmų). Iki 2016 m. lapkričio mėn. ji priėmė ir paskelbė visus įgyvendinimo ir deleguotuosius aktus.

2015 m. Europos Sąjungoje labai padaugėjo migrantų, įskaitant daug prieglobsčio prašytojų. Dėl to kilo daug problemų, pvz., kaip suteikti jiems reikalingą materialinę pagalbą. Užimtumo, socialinių reikalų ir įtraukties generalinis direktoratas parengė pranešimą apie paramą, kurią Europos socialinis fondas (ESF) ir EPLSAF gali teikti prieglobsčio prašytojams. Prieglobsčio prašytojų teisė gauti EPLSAF paramą priklauso nuo to, kaip valstybės narės apibrėžia asmenis, kurie gali naudotis fondo lėšomis. Per 2015 m. rugsėjo 25 d. vykusį neeilinį susitikimą pranešimas buvo pristatytas valstybėms narėms ir su jomis aptartas.

2016 m. Komisija ėmėsi ryžtingų veiksmų siekdama stiprinti EPLSAF suinteresuotųjų subjektų gebėjimus – ji įkūrė EPLSAF tinklą, kuriame dalijamasi patirtimi ir gerąja patirtimi. Po 2016 m. birželio mėn. įvykusios konferencijos dėl tinklo veiklos pradžios, kurioje dalyvavo 200 suinteresuotųjų subjektų iš visų 28 valstybių narių, iki metų pabaigos buvo surengti trys EPLSAF tinklo susitikimai. Per šiuos susitikimus daugiausia dėmesio skirta įvairiems EPLSAF aspektams, susijusiems su labiausiai skurstančių asmenų socialinės integracijos skatinimu. Dalyviai pristatė atvejų tyrimus ir keitėsi informacija apie sunkumus ir visiems svarbių problemų, susijusių su EPLSAF programų vykdymu, sprendimus. 2017 m. planuojama surengti penkis susitikimus su suinteresuotaisiais subjektais.

Siekdama nustatyti EPLSAF programų įgyvendinimo laimėjimus, 2016 m. Komisija taip pat pradėjo EPLSAF laikotarpio vidurio vertinimą. Atliekant šį vertinimą pradėtos rengti atviros viešos konsultacijos, skirtos visiems EPLSAF suinteresuotiesiems subjektams ir plačiajai visuomenei. Tarpinė ataskaita bus parengta 2017 m. vasarą. Galutinė jos versija Europos Parlamentui ir Tarybai bus pristatyta iki 2018 m. gruodžio 31 d.

Atsižvelgus į pirminę patirtį, įgytą įgyvendinant programas vietos lygmeniu, ir įvairių suinteresuotųjų subjektų atsiliepimus paaiškėjo, kad EPLSAF taisykles būtų galima tobulinti. 2016 m. rugsėjo mėn. Komisija priėmė pasiūlymą dėl Finansinio reglamento peržiūros ir siūlomus įvairių sektorių teisės aktų pakeitimus. Pasiūlyme pateikiami keli Reglamento (ES) Nr. 223/2014 pakeitimai, kuriais siekiama dar labiau supaprastinti fondo valdymą.